**Priopćenje za medije**

BISER MUDROSTI

Ne smijemo se umoriti u promicanju načela prevencije

**Javna tribina povodom 12. europskog tjedna prevencije raka vrata maternice**

**održana u udruzi SVE za NJU 30. siječnja 2018.**



Tribinu je organizirala udruga SVE za NJU uz podršku International Cervical Cancer Prevention Association (ICCPA), Instituta Ruđer Bošković, Hrvatskog zavoda za javno zdravstvo, Gradskog ureda za zdravstvo Grada Zagreba i NZJZ “Dr. Andrija Štampar”. Na jednom mjestu okupili su se znanstvenici, liječnici i drugi stručnjaci, predstavnici udruga, institucija i bolesnici jedinstveni u ocjeni kako je važno ujediniti snage u provedbi osnovnih načela prevencije raka vrata maternice i drugih bolesti uzrokovanih HPV-om: edukaciju, cijepljenje i probir.

Tribinu su otvorile predstavnica oboljelih žena **Manda Janjić** i voditeljica Ureda SZO u Hrvatskoj **prof. Antoinette Kaić-Rak** koja je izrazila snažnu podršku Ureda SZO naporima u prevenciji te istakla jasna stajališta SZO i uspjehe mnogih zemalja koji su rezultat visokog stupnja educiranosti i procjepljenosti.

Osobito je snažan dojam ostavilo obraćanje predstavnice bolesnica **Mande Janjić** koja se, osim s bolešću, morala nositi i s predrasudama i osudama okoline: „Potrebna je hrabrost progovoriti o bolesti jer je u našem društvu prisutna stigma prema oboljelim ženama i muškarcima. Pozivam ih sve da progovore o svojoj bolesti i pomognu mijenjati percepciju društva prema oboljelima. Pozivam roditelje da se informiraju kod stručnjaka prije donošenja odluke o zaštiti svoje djece. Niti jedna djevojčica od danas ne bi smjela oboljeti od raka vrata maternice u odrasloj dobi. Moramo naći način da liječimo predrasude“.

**Ljiljana Vukota,** voditeljica Centra za psihološku pomoć SVE za NJU naglasila je upravo važnost zajedništva svih segnemata društva u provedbi načela prevencije: ”Kao stručnjaci i građani dužni smo djelovati u podizanju svjesnosti o rizicima razvoja bolesti i mogućnostima zaštite i to na znanstveno utemeljenim činjanicama, uklanjanju predrasuda, destigmatizaciji oboljelih od bolesti uzrokovanih HPV-om. Želimo svojim djelovanjem pokazati oboljelima i članovima obitelji da imaju podršku stručnjaka i Udruge te da se snažno zauzimamo za njihove potrebe i pozivamo ih da nam pomognu u našoj misiji svojim autentičnim svjedočenjem i porukama“.

Svi govornici: dr. Ivana Pavić Šimetin, zamjenica ravnatelja HZJZ, dr. Ivana Portolan Pajić i Mirela Šentija Knežević, zamjenice pročelnika Gradskog ureda za zdravstvo Grada Zagreba, dr. Maja Marić Bajs iz NZJZ „Dr. Andrija Štampar“ i dr. Hrvoje Vrčić, KBC Zagreb, jedinstveni su kako bez obzira na dosadašnje slabe rezultate ne smijemo posustati u nastojanjima da kroz edukaciju i kvalitetnije informiranje poboljšamo rezultate u procijepljenosti, unaprijedimo program probira za rak vrata maternice. Tribinu je vodila znanstvena savjetica na IRB i predstavnica ICCPA Magdalena Grce koja dugi niz godina aktivno promiče prevenciju.



**Poruke govornika**

**Magdalena Grce**: „Jedino putem organiziranih programa prevencije koji uključuju edukaciju, primarnu i sekundarnu prevenciju, odnosno cijepljenje protiv HPV-a i probir pretkanceroznih lezija vrata maternice, bit ćemo u stanju smanjiti pojavnost i smrtnost od raka vrata maternice.“

**Ivana Pavić Šimetin**: “Raspolažemo s dva moćna alata u borbi protiv raka vrata maternice: probir i cijepljenje. Kod probira potreban je prijelaz iz oportunističkog u organizirani, kako bi obuhvatili žene koje se samoinicijativno ne javljaju na pregled. U pripremi su organizacijske promjene u probiru temeljene na zaključcima Twinning projekta „Unaprjeđenje kvalitete provedbe Nacionalnih programa ranog otkrivanja raka“. Pozivanje na cijepljenje i cijepljenje provodi školska medicina, no potrebna je podrška cijele stručne javnosti kako bi se povećao odaziv”.

**Ivana Portolan Pajić**: “Grad Zagreb potiče edukaciju i brigu o reproduktivnom zdravlju muškaraca i žena svih dobnih skupina kroz različite javnozdravstvene kampanje, programe i savjetovališta u gradskim zdravstvenim ustanovama i u suradnji s civilnim društvom. Posebno treba istaknuti programe koji su namjenjeni mladima i koji su prilagođeni modernim načinima komunikacije kako bi informacije bile što dostupnije uz maksimalnu povjerljivost i anonimnost”.

**Mirela Šentija Knežević:** “Edukacija, cijepljenje i probir najvažnije su metode u zaštiti reproduktivnog zdravlja ….. jer od *raka vrata maternice ne smije umrijeti niti jedna žena*!“

**Maja Marić Bajs**: “Sukus preventivnog djelovanja u borbi protivi raka vrata maternice, u čijoj se podlozi nalazi infekcija HPV-om, svodi se na tri osnovne komponente: edukaciju, cijepljenje i rano otkrivanje bolesti metodama probira cjelokupne populacije – Papa testom koji je potrebno ponavljati ako liječnik nije drugačije ordinirao svake tri godine. Cijepiti se mogu i trebaju djevojčice i dječaci osmih razreda osnovnih škola”. Poruka građanima: Naučite! Cijepite se! Odazovite se na preventivni pregled!

**Hrvoje Vrčić** iznio je cijeli niz rezultata istraživanja te zaključio: “Kao stručnjaci pratimo svjetska iskustva kako u liječenju raka vrata maternice tako i u cijepljenju. Prema svim podacima cjepivo je sigurno i pruža iznimno važan oblik zaštite od infekcije HPV-om”.

Tribinu su podržali predstavnici udruga iz Hrvatske lige protiv raka, Koalicije udruga u zdravstvu i udruge Nismo same. Vrijedno je spomenuti da su sudionici tribine bili učenice i učenici Škole za medicinske sestre iz Vinogradske. Ulaganje u edukaciju mladih i njihovo znanje dugoročno je najsigurniji način će oni u budućnosti donositi najbolje informirane odluke za sebe i za svoju djecu. Ne smijemo se umoriti iznositi znanstveno i medicinski utemeljene činjenice i omogućiti svima donošenje najbolje odluke na temelju kvalitetnih informacija.



**Od 2015. cijepljenje protiv HPV-a je neobavezno i besplatno u cijeloj Hrvatskoj, dostupno je za djevojčice i dječake, a odluku donose roditelji djece u osmom razredu. Iako je održano više stotina edukacija roditelja još uvijek imamo mali odaziv.**

**Procjepljenost djevojčica u Zagrebu od 2007. kretala se do 18% no s godinama je opadala. Procjepljenost u Gradu Zagrebu u šk. god. 2017/2018 iznosi zasad 9,9%, no očekuje se povećanje do kraja godine. Proteklih deset godina u Zagrebu je cijepljeno 4495 djevojčica i dječaka, a osim crvenila na mjestu uboda nije zabilježena niti jedna ozbiljnija nuspojava. Procjepljenost u Hrvatskoj 2016. bila je 5413.**

**Uz cijepljenje, edukaciju i odlazak na redovite ginekološke preglede (Papa test) možemo prevenirati rak vrata maternice. Iako se zapaža stabilan trend i možebitni lagani pad u broju oboljelih i umrlih od raka vrata maternici (307 oboljelih i 111 umrlih). Pred nama je zadatak povećanja odaziva žena u programu oportunističkog i organiziranog probira te povećanje procijepljenosti, ali bez edukacije i kvalitetnog informiranja neće biti napretka.**

**Fotografije: Ognjen Karabegović**